Skupni ukrep

z dne 17. decembra 1996

Sveta na podlagi člena K.3 Pogodbe o Evropski uniji o približevanju zakonodaj in postopkov držav članic Evropske unije v boju proti odvisnosti od prepovedanih drog ter o preprečevanju prometa s prepovedanimi drogami in o boju proti njemu

(96/750/PNZ)

SVET EVROPSKE UNIJE JE

ob upoštevanju Pogodbe o Evropski uniji in zlasti členov K.1(4) in K.3(2)(b) Pogodbe,

ob upoštevanju francoske pobude,

glede na to, da je Evropski Svet v Cannesu 26. in 27. junija 1995 odobril delo v povezavi z Evropskim akcijskim programom za boj proti prepovedanimi drogam (1996 do 1999) in priznal potrebo po usklajenem pristopu na tem področju;

glede na to, da je Evropski Svet v Madridu 15. in 16. decembra 1995 odobril poročilo skupine strokovnjakov o "prepovedanih drogah" in da je bilo nekaj od njegovih 66 predlogov že oblikovanih v natančne, usklajene operativne dejavnosti znotraj Evropske unije v skladu z navodili Evropskega sveta;

glede na to, da je Evropski svet povabil tudi italijansko in irsko predsedstvo, naj po posvetovanju držav članic, Komisije, Europolove službe za droge in Evropskega centra za spremljanje drog in odvisnosti od drog pripravita program dejavnosti, ki bi upošteval to poročilo, napredek v zvezi z njim pa bi pregledal Evropski svet v Dublinu 13. in 14. decembra 1996;

glede na to, da je Evropski svet v Firencah 21. in 22. junija 1996 poudaril ključni pomen okrepljenega sodelovanja med državami članicami v boju proti prepovedanim drogam;

glede na to, da je Evropski svet znova poudaril pomen hitrega dokončanja študije o uskladitvi zakonodaje držav članic in njenem vplivu na zmanjšanje porabe in prometa s prepovedanimi drogami;

glede na poročilo o uskladitvi nacionalne zakonodaje o drogah, kakor je zahteval Evropski svet v Madridu in Firencah;

glede na prioriteto, ki jo irsko predsedstvo pripisuje boju proti prepovedanim drogam, in na nadaljnje pobude, da bi se na tem področju izoblikovala določena vsebina v skladu z navodili Evropskega sveta v Madridu in Firencah, ter predvsem na Resolucijo Sveta o izrekanju kazni zoper težja kazniva dejanja s področja prometa s prepovedanimi drogami;

glede na to, da države članice izpolnjujejo svoje obveznosti iz Konvencij Združenih narodov iz let 1961, 1971 in 1988 ter da bodo preučile načine za učinkovitejše zagotavljanje stroge skladnosti z navedenimi konvencijami, zlasti s pomočjo tretjim državam pri izpolnjevanju njihovih obveznosti;

glede na to, da države članice potrjujejo svojo skupno odločenost, da bodo odpravile promet s prepovedanimi drogami, da bi družbo zaščitile pred njegovimi uničevalnimi posledicami in pred drugimi globljimi razlogi za problem zlorabe drog, zlasti pred nezakonitim povpraševanjem po prepovedanih drogah in ogromnimi dobički od nedovoljenega trgovanja, ter da bi bila uskladitev zakonodaje in postopkov, katerih namen je učinkovitejše sodelovanje, pozitiven prispevek v tej smeri;

glede na memorandum "O evropskem socialnem modelu", ki ga je Francija predstavila Evropskemu svetu v Torinu 29. marca in zagovarja uskladitev nacionalnih zakonov o boju proti prepovedanim drogam;

ob upoštevanju nevarnosti, povezanih z razvojem sintetičnih drog;

glede na to, da poročilo o uskladitvi, ki sta ga sestavila Svet in Komisija v odgovor na zgoraj navedena navodila, priznava, da bi utegnile sintetične droge pomeniti prednostno področje pri udejanjanju poročila v praksi;

glede na to, da bi v odsotnosti usklajene zakonodaje medsebojno združljive prakse okrepile evropsko sodelovanje v boju proti odvisnosti od prepovedanih drog ter pri preprečevanju prometa s prepovedanimi drogami in v boju proti njemu;

glede na to, da bi visoka raven evropskega in mednarodnega sodelovanja med policijo, carino in pravosodnimi organi prispevala k večji učinkovitosti boja proti prometu s prepovedanimi drogami;

glede na to, da je treba boj proti prometu s prepovedanimi drogami povezati z aktivno politiko preprečevanja, skrbstva in rehabilitacije odvisnikov od drog;

glede na akcijski program Skupnosti o preprečevanju odvisnosti od drog in zlasti petnajst prioritetnih nalog, ki jih vsebuje;

glede na to, da določbe tega skupnega ukrepa ne posegajo v splošno načelo, da lahko država članica vodi ali okrepi svojo nacionalno politiko v boju proti prepovedanim drogam na svojem ozemlju;

brez poseganja v pristojnosti Skupnosti,

SPREJEL NASLEDNJI SKUPNI UKREP:

Člen 1

Države članice se zavezujejo, da bodo v polni meri sodelovale v boju proti odvisnosti od prepovedanih drog in si prizadevale, da bi približale svoje zakonodaje zaradi medsebojne združljivosti, kolikor je to potrebno za preprečevanje prometa s prepovedanimi drogami in za boj proti njemu v Uniji.

Člen 2

Države članice si prizadevajo, da bi naredile prakse svoje policije, carine in pravosodnih organov medsebojno bolj združljive in tako poskrbele za tesnejše evropsko sodelovanje za preprečevanje nezakonitega prometa s prepovedanimi drogami in boja proti njemu v Uniji.

Člen 3

Države članice se zavezujejo k boju proti prometu prepovedanih drog znotraj Skupnosti, vključno s "turizmom z drogami".

Člen 4

Države članice zagotovijo, da so v njihovih pravosodnih sistemih kazni za huda kazniva dejanja, povezana s prometom s prepovedanimi drogami, med najstrožjimi kaznimi, ki veljajo za primerljiva kazniva dejanja.

Člen 5

Države članice si prizadevajo za pripravo usklajene zakonodaje, kolikor je to potrebno za oblikovanje pravne podlage ali zapolnitev pravnih praznin v zvezi s sintetičnimi drogami. Podpirajo zlasti vzpostavitev sistema hitrega obveščanja, ki omogoča identificiranje takih drog kot snovi, ki jih je treba prepovedati, takoj ko se pojavijo v kateri izmed držav članic.

Člen 6

Brez vpliva na pristojnosti Skupnosti se države članice zavežejo, da bodo sprejele potrebne ukrepe za dosego občutno večjega operativnega sodelovanja med policijo, carino in pravosodnimi organi v boju proti odvisnosti od prepovedanih drog ter preprečevanju prometa s prepovedanimi drogami in boju proti njemu.

Člen 7

Države članice zagotovijo, da se njihove obveznosti iz konvencij Združenih narodov o narkotikih in psihotropnih substancah iz let 1961, 1971 in 1988 izvajajo strogo in učinkovito.

Člen 8

Države članice se zavezujejo, da bodo sprejele najustreznejše ukrepe za boj proti nedovoljenemu gojenju rastlin, ki vsebujejo učinkovine z narkotičnimi značilnostmi.

Člen 9

Države članice se zavezujejo, da bodo ob upoštevanju svojih ustavnih načel in temeljnih načel svojih pravnih sistemov javno in namerno nagovarjanje ali napeljevanje drugih s kakršnimi koli sredstvi k kršitvam v zvezi z uporabo ali proizvodnjo prepovedanih drog kaznivo dejanje. Še posebno budno bodo spremljale uporabo on-line podatkovnih storitev in zlasti interneta.

Člen 10

Nič v tem skupnem ukrepu ne preprečuje državi članici, z upoštevanjem njenih mednarodnih obveznosti, da bi na svojem ozemlju obdržala ali uvedla kakršenkoli dodatni ukrep, ki se ji zdi primeren v boju proti odvisnosti od prepovedanih drog ter pri preprečevanju prometa s prepovedanimi drogami in boju proti njemu.

Člen 11

Vlade držav članic se zavezujejo, da bodo sprejele vse potrebne ukrepe za izvajanje tega skupnega ukrepa takoj po njegovem sprejetju.

Predsedstvo vsako leto poroča Svetu o izvajanju tega skupnega ukrepa.

Člen 12

Ta skupni ukrep začne veljati z dnem njegovega sprejetja.

Člen 13

Ta skupni ukrep se objavi v Uradnem listu.

V Bruslju, 17. decembra 1996

Za Svet

Predsednik

I. Yates

--------------------------------------------------